Kaapse student wat verdrink se naam bekend | Maroela Media
Kaapse student wat verdrink se naam bekend
Die NSRI soek na Michael Gresak. Foto: NSRI
Michael Gresak, 'n 23-jarige student van Wynberg in Kaapstad, se naam is bekend gemaak nadat hy Woensdagmiddag tydens 'n uitstappie saam ander studente by Clifton se vierde strand verdrink het.
Maroela Media het vroeër berig Gresak was deel van 'n groep studente van Rosebank Progress College.
Bruce Davidson, die stasiebevelvoerder van die Nasionale Seereddingsinstituut (NSRI) se Bakoven tak, sê NSRI-vrywilligers van Bakoven, Tafelbaai en plaaslike owerhede het omstreeks 15:15 op 'n oproer reageer dat die student vermis geraak het terwyl hy gaan swem het.
"Hy was op die strand saam die ander studente toe hy glo besluit het om na Duiker Rock te swem. Hy het in die moeilikheid beland en hulp is ontbied," het Davidson gesê.
'n Grootskaalse soektog is in die gebied van stapel gestuur. Die polisie se duikeenheid het Gresak se liggaam onder die water gekry en na die strand geneem. Paramedici het hom op die toneel dood verklaar.